སྨོན་འདུན་ཞུ་ཉིན་གྱི་སྐབས་སུ་ཤི་དང་ན་ཚ་བཅས་ཀྱི་སྐད་ཆ་ནི་རྩ་བ་ནས་བཤད་མི་རུང་།གལ་སྲིད་མི་ཤོད་ཐབས་མེད་ཡིན་ཚེ་གསང་ཚིག་གིས་ཚབ་བྱས་ནས་བཤད་དགོས་པས་བློ་ཕངས་པ་ཞིག་ལ་ང་རང་གིས་ཀྱང་དེ་མི་ཤེས་པའི་རྐྱེན་གྱིས་ཐེངས་ཁ་ཤས་སྐད་ཆ་འདྲི་འདོད་ཡང་མཐར་ཐུག་འདྲི་མཚམས་འཇོག་དགོས་བྱུང་།ངས་ཁོང་གི་གདོང་གཤིས་རྫིག་ཉམས་དང་གློ་བུར་དུ་ཁོང་གིས་ང་ནི་སྔ་མིན་ཕྱི་མིན་གྱི་སྐབས་དེ་འདྲ་ཞིག་ལ།ཁོང་སུན་པོ་བཟོས་པ་དེ་ཡང་ལྟས་ངན་ཞིག་ཡིན་པར་བསམ་བཞིན་དུ་ལམ་སེང་ཁོང་ལ་ང་སང་ཉིན་ལིའུ་ཀྲན་གྲོང་བརྡལ་ནས་ཐོན་ཏེ་གྲོང་ཁྱེར་དུ་འགྲོ་གི་ཡིན་ཞེས་བཤད་པ་ཡིན་པས་དེ་མ་ཐག་ཁོང་གི་བློ་ལྷོད་དུ་ཕྱིན།ཁོང་གིས་ཀྱང་དེ་ཙམ་ཉར་འདོད་མི་བྱེད།དེ་འདྲའི་ཡིད་མུག་པའི་ངང་ནས་དགོངས་ཟས་བཟས་པ་ཡིན།དགུན་དུས་ཉི་མ་ཐུང་ལ་ཁ་བ་ཡང་བབས་པའི་རྐྱེན་གྱིས་གྲོང་བརྡལ་དེ་སྔ་ས་ནས་མུན་པས་བཏུམས་པར་གྱུར།མི་ཚང་མ་བཞུ་མར་གྱི་འོག་ཏུ་བྲེལ་འཚུབ་ཡོད་ནའང་སྒེའུ་ཁུང་གི་ཕྱི་ལོགས་སུ་ཤིན་ཏུ་ཁུ་སིམ་མེར་གནས།ང་རང་གཅིག་པུ་སེར་མདངས་འཚེར་བའི་སྣུམ་བཞུའི་འོག་ཏུ་བསྡད་ནས་བསམས་པར་བློ་གཏད་རེ་བཅོལ་གང་ཡང་མེད་པའི་ཞང་ལིང་སོའོ་འདི་མི་རྣམས་ཀྱིས་གད་སྙིགས་ཁྲོད་དུ་མཐོང་ན་ཞེན་པ་ལོག་པའི་ཟོག་རོ་བཞིན་དོར།དེ་གད་སྙིགས་ཁྲོད་གཟུགས་དབྱིབས་ད་དུང་མངོན་རྒྱུ་ཡོད་རྐྱེན་འཚོ་བར་དགའ་བའི་མི་རྣམས་ཀྱིས་བལྟས་ན་མོ་ད་དུང་གང་གི་ཕྱིར་འཚོ་གནས་བྱེད་པར་ཕལ་ཆེར་ཡ་མཚན་པར་བྱེད།གང་ལྟར་ད་ཆ་སྣང་མེད་ཀྱིས་གཙང་མར་ཆགས་ཟིན།རྣམ་ཤེས་ཡོད་མེད་དེ་ངས་ཤེས་ཀྱི་མེད་ཀྱང་ཚེ་འདིར་བློ་གཏད་རེ་བཅོལ་གང་ཡང་མེད་ཀྱང་ཆོག་ལ་དེ་ལས་ཀྱང་མཐོང་མི་འདོད་པ་དེ་མ་མཐོང་ཆོག་པས་དེ་མི་གནས་ལ་མཐོང་འདོད་མི་སྐྱེ་བ་དེ་ཡང་མཐོང་དགོས་མེད་པས་རང་གཞན་གང་ལའང་ཐམས་ཅད་ལེགས་པར་སེམས།ངས་ཁ་ཁུ་སིམ་པོས་སྒེའུ་ཁུང་ཕྱི་རོལ་གྱི་ཁ་བའི་འདབ་མ་ལྷུག་ལྷུག་ཏུ་བབས་པའི་སྒྲར་ཉན་བཞིན་ཕྱོགས་གཅིག་ནས་བསམ་ཀྱང་རིམ་བཞིན་བློ་བདེ་བག་ཕེབས་སུ་གྱུར།